Trine Pertou Mach (EL), 2025-12-05:
Vi behandler lige nu et forslag om at gøre udviklingsbistanden til en individuel del af forskudsopgørelsen, som er et forslag fra hr. Lars Boje Mathiesen, og ligegyldigt hvilken vinkel vi i Enhedslisten anskuer forslaget fra, betragter vi det som et mildt sagt og meget diplomatisk udtrykt uhensigtsmæssigt forslag, som vi selvsagt ikke kan støtte.
Men når man nu får adgang til landets fineste talerstol, så lad mig bruge den til at tale lidt om den udviklingspolitik, som vi faktisk finder er en utrolig vigtig og afgørende del af den brede udenrigspolitik.
Men lad mig starte et andet sted.
En ellers ofte frygtløs, bramfri og vanligvis meget modig hr. Lars Boje Mathiesen har med det forslag, der her er blevet fremsat, alligevel ikke haft modet til at springe fuldt ud i det.
Jeg går ud fra, at det egentlige mål er at få nedlagt, afskaffet, udviklingsbistanden i al almindelighed, men i stedet lancerer hr. Lars Boje Mathiesen sådan en besværlig trojansk hest som tast selv-systemet, et system, som danskerne i forvejen bøvler ret meget med at ramme rigtigt i, når de skal tage det i anvendelse.
I Enhedslisten ønsker vi hverken at privatisere, nedlægge eller beskære udviklingsbistanden.
Tværtimod ønsker vi en udviklingsbistand, der er sat op til 1 pct. af bni, og derudover en klimabistand på 0,5 pct. af bni.
Det er der flere gode grunde til, og jeg har endelig ikke været inde på, hvad vi egentlig gerne vil, når det handler om fredsarbejde og konfliktforebyggelse.
Derfor er vi rigtig glade for at være en del af det massive flertal i Folketinget, som står bag den udviklingspolitiske aftale, som vi vedtog og forhandlede før sommerferien.
Når jeg læser det her beslutningsforslag, kan jeg ikke lade være med – og det kan godt være, at det lyder lidt flabet – at se sådan et politisk voksenbord og et politisk børnebord foran mig.
Ved børnebordet får man nogle meget kække og fantasifulde idéer til, hvordan man kan lave politik med forslag, der sjældent er gennemtænkte og fulgt til ende.
Man kan sagtens sidde med sin mavefornemmelse, sine følelser og sine smarte vinklinger og virke slagkraftig og modig, men i sidste instans virker det ikke særlig frugtbart.
Det er jo nemt at glemme, at vores udviklingspolitik er en iboende del af det brede og stærke internationale engagement, som Danmark har og historisk har haft.
Når menneskers livsvilkår kollapser, bliver de tvunget på flugt, der er ingen mor eller far, der kan sidde på hænderne og se på, at deres families livsgrundlag forsvinder på grund af krig, klimakatastrofer eller andre muligheder for at forsørge sig selv.
Derfor er det altså ganske kortsigtet og temmelig populistisk at ville udhule den udviklingspolitik, som netop skal bidrage til at sikre gode livsmuligheder, eksempelvis på det afrikanske kontinent, hvor hundredemillionvis af unge mennesker i de kommende årtier vil søge efter en værdig og tryg fremtid for sig selv og deres familier, og finder de den ikke i deres eget land, søger de et andet sted hen.
Selv om det er bekvemt at lade, som om vi ikke behøver at have noget med det at gøre,
så er det at underminere udviklingspolitikken jo i virkeligheden også lidt mere populisme, end det er egentlig nyttig politik på den lange bane.
Hverken tast selv-løsninger eller et endnu højere hegn for at holde mennesker ude er løsningen i forhold til den måde, som klodens befolkninger vil sætte sig i bevægelse på, hvis livsvilkårene der, hvor de bliver født, ikke eksisterer.
Det er sådan, hr. Lars Boje Matthiesen, at verden ikke forsvinder, fordi man lukker øjnene for den.
Ud over det er der jo nogle klare ideologiske forskelle mellem forslagsstilleren og Enhedslisten, og det går på, at vi anser udviklingspolitikken som en naturlig del af en måde at lave en globalt retfærdig fordeling af denne klodes ressourcer.
Det er i vores interesse som land at have en stærk udviklingspolitik, det er soft power, som man siger på nydansk, altså en blød magt, det er en del af den måde, som Danmark er til stede ude i verden på, på samme måde
som – og det er en kvittering til udenrigsministeren – Danmark har ambassader rundtomkring i verden, og hvor man nu også har udvidet det med yderligere et antal.
Det er vi i Enhedslisten meget glade for.
Men det her med udviklingspolitikken handler også om solidaritet.
Vi er i Damark et af verdens rigeste lande, og i Enhedslisten mener vi, at vi har et ansvar, der rækker ud over vores egne grænser.
Vi har som land og som verdensdel høstet frugterne af et økonomisk system, der lader andre leve i stor fattigdom, fordi der er den globale ulighed, der er, og fordelingen af verdens goder er så skæv, som den er.
Derfor kan vi ikke støtte det her forslag.
Andre har talt om, hvad man ellers skulle kunne vælge til med tast selv.
I Enhedslisten kan ikke støtte forslaget.